Doliu în lumea radioului românesc! Lucia Moraru, văduva marelui actor Marin Moraru, s-a stins din viață. Cuplul a fost împreună pentru mai bine de 50 de ani.
Veste tristă în lumea radioului românesc! Jurnalista Lucia Moraru s-a stins din viață după ce timp de 41 de ani a fost vocea Radio România. Anunțul dramatic despre văduva lui Marin Moraru a fost făcută pe rețelele de socializare de Elena Postelnicu, jurnalistă la Radio România Actualități.
Lucia Popescu Moraru a fost unul dintre pilonii Radiodifuziunii Române, dedicându-și viața acestui domeniu timp de patru decenii. A fost partenera de viață a unui titan al teatrului și filmului românesc, actorul Marin Moraru, timp de încă un deceniu.
Jurnalista a rămas văduvă în urmă cu 8 ani, atunci când Marin Moraru s-a stins din viață în august 2016. Actorul a murit la vârsta de 79 de ani, după o luptă cu o boală nemiloasă.
Lucia Moraru s-a stins din viață în ziua de Paște. Jurnalista i-a fost alături marelui actor Marin Moraru timp de 52 de ani.
„Într-o zi Sfântă de Paște am aflat că o persoană extrem de dragă sufletului meu – doamna Lucia Moraru – The President cum îi plăcea să i se spună uneori la Radio – a plecat la Ceruri, spre Lumina. Nu am cuvinte! … Abia așteptam să o revăd, când urma sa ajungem pe la București. Și de ziua ei, pe 2 mai, i-am promis ca vom trece să o îmbrățișăm….Vom trece…însă nu acasă,…ci acolo unde mergeam des cu ea … la Marinuș.
Doamna Lucia (din respect nu puteam să-i spun pe nume, chiar dacă se supară des pe mine) mi-a fost ca o a doua mamă. La Radio, mă dojenea când nu eram atentă, dar imediat mă și îmbrățișa, mă lua peste tot cu ea și chiar ne-a găzduit de foarte multe ori acasă la ea…unde ne aștepta cu fel de fel de mâncăruri pregătite chiar de ea. Iar când au murit părintii mei…ea mi-a fost alături moral și a contat foarte mult. Drum bun Lucia…Nu te voi uita niciodată!”, a fost mesajul transmis de Elena Postelnicu, pe pagina sa de Facebook.
În august 2022, la împlinirea a șase ani de la trecerea în neființă a actorului Marin Moraru, Lucia Moraru a acordat un interviu pentru jurnaliștii de la Fanatik.ro, vorbind despre legătura sa cu acest renumit nume al cinematografiei românești.
„Au trecut 6 ani de când nu mai este… O să fac pachete să împart și o să merg la mormânt la Bellu, dar parastasul mare îl fac la anul, când se împlinesc 7 ani de când a urcat la cer. Atunci o să fac așa cum se cuvine, cum cere datina… La parastasul de 7 ani se cheltuie ca pentru o nuntă”, a povestit la acea vreme Lucia Moraru, pentru sursa menționată anterior.
Cei doi au trăit o căsnicie de durată, legându-se încă de la o vârstă fragedă. Niciunul dintre ei nu a regretat decizia luată. Dragostea la prima vedere și pasiunea au fost aspecte esențiale ale relației lor.
Jurnalista a dezvăluit secretul care a ținut vie flacăra dragostei lor. Ea a subliniat că înțelegerea reciprocă a jucat un rol extrem de important în consolidarea legăturii lor.
„Când stai lângă un actor, indiferent că este un actor foarte mare, de fapt lângă orice fel de artist, trebuie să accepți unele provocări pe care ți le da această calitate de soție a unei personalități.
Pentru că mai ales actorii, au și ei trăirile lor, în perioada de realizare a unui rol sunt mai nervoși sau au momente de angoasă, dar înțelegerea contează foarte mult. Noi n-am avut probleme majore în căsnicia noastră, ne-am căsătorit foarte tineri, eu eram încă la liceu”, a mai dezvăluit Lucia Moraru.